  Виталий Пронин Юрий Башмет, оркестр азе султыкуз, кияз нокыӵе боды уг куты, нош мугорыз, киосыз крезьгурлэн тулкымъёсаз веттасько кадь.«П. Чайковскийлэн дор палъёсаз» фестивальлы луыса Удмуртиысь учкисьлы удалтӥз эшшо одӥг бадӟым концертэ вуылыны: 24-тӥ оштолэзе классической крезьгурез быдэстӥз «Солисты Москвы» ансамбль, кивалтӥсез но дирижёрез - Юрий Башмет. Юрий Башмет «Солисты Москвы» ансамбльзэ кылдытӥз 1992-тӥ арын. 2 нунал ортчыса ни, со кунгож сьӧры концерт сётыны потӥз. Али ансамблен быдэстэм крезьгурез бергато кунгож сьӧрысь телеканалъёсын но радиоын. Бадӟым данъет пичи струнный оркестр басьтӥз 2008-тӥ арын: И. Стравинскийлэсь но С. Прокофьевлэсь крезьгурзэс быдэстэмез понна «Грэмми» премия утӥз. Али ансамбль шудэ бадӟым крезьгурчиослэсь ог 350 пала гуръёссэс. Кылсярысь, Ижысь «Аксион» культурая юртын концерт дыръя кылзыны удалтӥз В. Моцартлэсь, С. Прокофьевлэсь, Э. Лолашвиллилэсь ужъёссэс, нош концертлэн кыкетӥ люкетаз быдэсак чузъяськиз П. Чайковский. - П. Чайковскийлэн крезьгурез струнной оркестр понна - шедевр, - вера Юрий Башмет. - Одӥг фестиваль дыръя мыным кузьмазы солэсь нотаосын гожтэм 6-тӥ симфониезлэсь копизэ. Куке та крезьгурез кылзӥськиськод, малпаськод, со дасяк кытысь ке инсьӧрысь усиз шуыса. Нош ужам кагазаз адӟиське, котькуд такт вылын миллион амал гожъямын. Кӧня пӧсямын та бордын крезьгурчи! Котькуд дирижёрлэн аслаз манерез. Юрий Башмет, оркестр азе султыкуз, кияз нокыӵе боды уг куты, нош мугорыз, киосыз крезьгурлэн тулкымъёсаз веттасько кадь. - Валамон, дирижёр шуиськод ке, син азе пуксе бодыен, кузь фракен адями. Но боды бордын ужпум ӧвӧл ук, монэ боды кортна, - шуэ дирижёр. - В. Гергиев, кылсярысь, чельы быдӟа гинэ бодыен шудэ, нош И. Штраус смычокен дирижировать кариз. Юрий Башмет «Солисты Москвы» ансамбльзэ кылдытӥз 1992-тӥ арын.Юрий Башмет - дирижёр сяна, альтист но. Скрипкалэн та ӵыжы-выжыез музыкантъёс пӧлын туж ик ӵем уг кутӥськы - уго солэн куараез, скрипкалэн сярысь, бос-босгес, гань-ганьгес. Нош Юрий Башмет быдэс дуннелы возьматӥз, оркестрын та крезьгуро инструмент валтӥсь но луыны быгатэ шуыса. Кунгож сьӧрын альтэн концерт сётъяса, солы кылдӥз вуылыны Зальцбурге, отын солы лэзизы шудыны аслаз Моцартлэн альтэныз! Ижын концерт дыръя но Юрий Абрамович огпол гинэ альтсэ кияз ӧз кутылы. Шаерамы Юрий Башмет нырысьсэ уг вуы ни. 2 ар талэсь азьло со ансамбленыз но Константин Хабенский артистэн ӵош концерт сётӥзы вал. Оскиськом, вуылоз азьланяз но. Мария Векшина Туспуктӥз Наталья Сметанина  